Document ID: 32001R0500

Komisjoni määrus (EÜ) nr 500/2001,
14. märts 2001,
millega sätestatakse ühenduse kalalaevade poolt kolmandate riikide vetes ja avamerel püütud saagi seiret käsitleva nõukogu määruse (EMÜ) nr 2847/93 üksikasjalikud rakenduseeskirjad
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 12. oktoobri 1993. aasta määrust (EMÜ) nr 2847/93 ühise kalanduspoliitika suhtes rakendatava kontrollisüsteemi loomise kohta, [1] viimati muudetud määrusega (EÜ) nr 2846/98, [2] eriti selle artikli 18 lõiget 4,
ning arvestades järgmist:
(1) Liikmesriigid peavad määruse (EMÜ) nr 2847/93 artikli 18 lõike 1 kohaselt teatama komisjonile arvutivõrgu abil nende lipu all sõitvate laevade poolt kolmandate riikide suveräänsete õiguste või jurisdiktsiooni alla kuuluvates vetes ja avamerel püütud varude kogused ning kõik artikli 17 lõike 2 kohaselt saadud andmed.
(2) Tuleks täpsustada esitatavate andmete üksikasjad, nende edastamise sagedus ja kõnealuste aruannete esitamisel kasutatav vorming.
(3) Käesoleva määrusega ettenähtud meetmed on kooskõlas kalanduse ja akvakultuuri korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Iga liikmesriik teatab komisjonile arvutivõrgu abil enne iga kvartali esimese kuu lõppu TACi või kvootidega mittereguleeritavate varude kogused, mis on püütud tema lipu all sõitvate kalalaevade poolt kolmandate riikide suveräänsete õiguste või jurisdiktsiooni alla kuuluvates vetes ja avamerel ja:
- lossitud eelmise kvartali jooksul otse tema territooriumile,
- lossitud eelmise kvartali jooksul otse kolmandatesse riikidesse,
- ümber laaditud eelmise kvartali jooksul kolmandate riikide laevadele.
2. Iga liikmesriik teatab komisjonile arvutivõrgu abil enne iga kvartali esimese kuu lõppu teise liikmesriigi lipu all sõitvate laevade poolt kolmandate riikide suveräänsete õiguste või jurisdiktsiooni alla kuuluvates vetes ja avamerel püütud TACi või kvootidega mittereguleeritavate varude kogused, mis lossiti tema territooriumile eelmise kvartali jooksul.
3. Liikmesriik esitab lõigetes 1 ja 2 nimetatud saagiaruanded lisas näidatud vormingus.
Artikkel 2
Käesolev määrus jõustub seitsmendal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 14. märts 2001

Labels: 12
5
6